Regeringen har onsdag landet en bred aftale om dobbelt statsborgerskab. Alle partier bortset fra Konservative og Dansk Folkeparti er med i aftalen.

Aftalen betyder, at danske statsborgere fremover kan bevare deres danske statsborgerskab, selv om de flytter til et andet land og bliver statsborgere der. Udlændinge, der bor i Danmark, skal heller ikke give afkald på deres oprindelige statsborgerskab for at blive danske statsborgere.

»Lovgivningen om dobbelt statsborgerskab er af stor betydning for mange mennesker, fordi den i høj grad vedrører national identitet og tilhørsforhold. I en globaliseret verden betyder disse ting meget. Mange vælger i dag at bosætte sig i fremmede lande, men bevarer stadig en stærk tilknytning til oprindelseslandet. Vi skal ikke tvinge folk til at vælge mellem tilhørsforhold,« siger justitsminister Karen Hækkerup (S).

Venstre har tidligere været imod, men går nu ind for dobbelt statsborgerskab.

»Vi har været på en rejse, som man også har været på i andre lande. Opfattelsen har været, at man tidligere kun kunne være loyal over for ét land ad gangen, men i takt med globaliseringen har udviklingen bare betydet, at det ene land efter det andet er gået fra at bekæmpe dobbelt statsborgerskab til at acceptere det. Og det er der, vi også står i Venstre,« siger indfødsretsordfører Jan E. Jørgensen (V).

Venstres holdningsskifte glæder Enhedslistens indfødsretsordfører, Johanne Schmidt-Nielsen (Ø).

»En række partier har skiftet holdning, blandt andre Venstre, og det er vi glade for. Det er vigtigt, at der er en bred enighed om, at mennesker kan få dobbelt statsborgerskab, så det ikke er noget, der ændrer sig, hvis der kommer et regeringsskifte ved næste folketingsvalg,« siger Johanne Schmidt-Nielsen.

Aftaleparterne er enige om, at der skal etableres en overgangsordning for tidligere danske statsborgere, som har mistet deres danske statsborgerskab i forbindelse med erhvervelse af et fremmed statsborgerskab.

Justitsminister Karen Hækkerup understreger, at aftalen ikke betyder, at det bliver lettere at opnå dansk statsborgerskab.

»Vi ændrer ikke et komma i reglerne for, hvad der skal til for at opnå dansk statsborgerskab, men giver nu mulighed for, at man kan have to,« siger hun.

Regeringen vil på baggrund af aftalen fremsætte et lovforslag til efteråret om ændring af reglerne om dobbelt statsborgerskab. De nye regler forventes at træde i kraft i løbet af sommeren 2015.